Návrh na rozdelenie finančných prostriedkov hasičským jednotkám, poskytovateľom záchrannej zdravotnej služby, Ministerstvu vnútra SR a Ministerstvu zdravotníctva SR v roku 2006 v zmysle § 30 zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov

Poisťovne, ktoré poskytujú povinné zmluvné poistenie zodpovednosti za škodu spôsobenú prevádzkou motorového vozidla, sú podľa § 30 ods. 1 zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov (ďalej len „zákon“) povinné odviesť 8 % z prijatého poistného za predchádzajúci kalendárny rok na osobitný účet Ministerstva vnútra Slovenskej republiky do konca februára príslušného roka.

V predchádzajúcich rokoch od nadobudnutia účinnosti  zákona v rokoch 2003 až 2005 boli zložkám Hasičského a záchranného zboru pridelené finančné prostriedky v celkovej sume 1 674 316 000 Sk. Z tejto sumy bolo doteraz použitých 1 187 994 000 Sk. Z uvedeného objemu je zabezpečená dodávka 80 ks automobilov hasičskej záchrannej služby (ďalej len „AHZS“) s rôznym špecifickým zameraním na vyslobodzovanie a záchranu osôb, odtiahnutie havarovaného vozidla na sprejazdnenie komunikácie, na likvidáciu ekologických havárií a na nákup autožeriavov, vrátane postupného doplňovania a obnovy výbavy AHZS a odborných prehliadok a opráv prevádzkovanej záchranárskej techniky a náradia. 

V rôznom stupni rozpracovanosti je proces verejného obstarávania v prípade ďalšej hasičskej techniky a  záchranárskej techniky. Po ukončení verejného obstarávania bude zostatok z doteraz pridelených finančných prostriedkov použitý najmä na obstaranie AHZS so  špecifickým zameraním na zásahy za sťažených klimatických podmienok, na zásahy v tuneloch a pod

Ministerstvu zdravotníctva Slovenskej republiky bola v roku 2005 pridelená suma 125 000 000 Sk na budovanie dátového a komunikačného prepojenia záchrannej zdravotnej služby s koordinačnými strediskami integrovaného záchranného systému. Uvedené finančné prostriedky neboli čerpané z dôvodu neukončeného procesu verejného obstarávania.

*****
Zoznam poisťovní so sídlom na území Slovenskej republiky poskytujúcich v roku 2005 povinné zmluvné poistenie zodpovednosti za škodu spôsobenú prevádzkou motorového vozidla, výška a dátum vykonaného odvodu na osobitný účet Ministerstva vnútra Slovenskej republiky sa uvádza v nasledovnej tabuľke:

Finančné prostriedky odvedené poisťovňami v roku 2006 na osobitný účet Ministerstva vnútra Slovenskej republiky v celkovej sume 776 008 000 Sk sú podľa zákona  určené hasičským jednotkám a poskytovateľom záchrannej zdravotnej služby na úhradu nákladov spojených s obstarávaním, údržbou a prevádzkovaním prostriedkov na záchranu ľudských životov a materiálnych hodnôt v cestnej doprave, Ministerstvu vnútra Slovenskej republiky na úhradu nákladov spojených s obstarávaním technických prostriedkov pre koordinačné strediská integrovaného záchranného systému a operačné strediská tiesňového volania a Ministerstvu zdravotníctva Slovenskej republiky na úhradu nákladov spojených s obstarávaním technických prostriedkov pre operačné strediská záchrannej zdravotnej služby

Subjekty oprávnené na prijatie prostriedkov podľa  zákona  predložili požiadavky na pridelenie finančných prostriedkov v celkovej sume 1 385 800 000 Sk, čo prevyšuje prostriedky odvedené poisťovňami v roku 2006 o 78 %. Vzhľadom na prijatú sumu požiadavky jednotlivých subjektov nemohli byť v plnom rozsahu vykryté.

Hasičský a záchranný zbor 

V súlade s Harmonogramom prípravy nových strategických, koncepčných, plánovacích, legislatívnych a ostatných dokumentov pre oblasť bezpečnosti a obrany štátu v rokoch 2005 – 2006 Prezídium Hasičského a záchranného zboru spracovalo „Návrh koncepcie technického dovybavenia Hasičského a záchranného zboru v rokoch 2007 – 2014“, ktorý prešiel medzirezortným pripomienkovým konaním a po prerokovaní v Bezpečnostnej rade Slovenskej republiky by mala o ňom rokovať vláda Slovenskej republiky. V roku 2006 bola požiadavka na mimorozpočtové finančné prostriedky pre Hasičský a záchranný zbor        v sume 788 200 000 Sk.

Z dôvodovej správy k návrhu rozpočtu verejných financií na roky 2006 až 2008 predloženej vládou Slovenskej republiky na rokovanie Národnej rady Slovenskej republiky vyplýva, že pri finančnom zabezpečení činnosti Hasičského a  záchranného zboru sa predpokladalo, že v roku 2006 bude disponovať mimorozpočtovými zdrojmi z  odvodu časti zmluvného povinného poistenia zodpovednosti za škodu spôsobenú prevádzkou motorového vozidla v sume 725 000 000 Sk. Vzhľadom na zdrojové možnosti sa navrhuje prideliť suma  502 008 000 Sk.
	
Z pridelených prostriedkov sa predpokladá nakúpiť najmä  28 ks AHZS so zameraním na výkon záchranných prác pri rôznych dopravných nehodách alebo pri hasení požiaru automobilu resp. viacerých automobilov, poskytovanie predlekárskej pomoci postihnutým osobám na mieste zásahu, výkon záchranných prác v sťažených klimatických a terénnych podmienkach vrátane záchrany osôb z výšok a z voľných hĺbok a vykonávanie ťažkých vyslobodzovacích prác najmä pri dopravných nehodách nákladných automobilov a autobusov. Ich počet môže byť prípadne spresnený podľa výsledkov verejného obstarávania.

Vzhľadom na poznatky vyplývajúce zo zásahovej činnosti v súvislosti so snehovou kalamitou koncom roka 2005 a začiatkom roka 2006 je v návrhu zapracované aj obstaranie techniky pre zásahy v cestnej doprave v takýchto sťažených podmienkach (napríklad snežné skútre s prívesnými saňami a terénne vozidlo s vysokou priechodnosťou terénu s prívesom pre vlastnú prepravu). Navrhuje sa tiež obnova hydraulického vyslobodzovacieho náradia, jeho odborné prehliadky, opravy alebo výmeny opotrebovaných častí, doplnenie protipožiarnej výbavy prenosnými hasiacimi zariadeniami, doplnenie ekologickej výbavy, spojovacích prostriedkov a prostriedkov na ochranu tela a dýchacích ciest hasičov.

Úrad civilnej ochrany Ministerstva vnútra  Slovenskej republiky

Úrad civilnej ochrany Ministerstva vnútra Slovenskej republiky predložil požiadavku na finančné prostriedky v sume 205 000 000 Sk. Uvedená požiadavka vychádza z materiálu „Návrh koncepcie organizácie a rozvoja integrovaného záchranného systému do roku 2010“, ktorý bol prerokovaný a schválený uznesením vlády Slovenskej republiky č. 103 z 8. februára 2006.

Navrhuje sa prideliť suma 137 000 000 Sk. 

Prostriedky majú byť použité na obstaranie a inštaláciu technologického vybavenia koordinačných stredísk (hardvér a softvér), úhradu nákladov spojených s inštaláciou dispečerských pracovísk a terminálov pre koordinačné strediská integrovaného záchranného systému, Hasičský a záchranný zbor a Policajný zbor. 

	Ďalšie finančné prostriedky v sume 68 000 000 Sk Úradu civilnej ochrany Ministerstva vnútra Slovenskej republiky prevedie Ministerstvo zdravotníctva Slovenskej republiky na spolufinancovanie systému podpory riadenia, spracovania informácií a inštalácií dispečerských pracovísk a terminálov pre koordinačné strediská integrovaného záchranného systému vrátane postupného zabezpečenia operátorských pultov zdravotnej záchrannej služby do celkového počtu 33 pultov.

Poskytovatelia záchrannej zdravotnej služby

Poskytovatelia leteckej záchrannej zdravotnej služby (ďalej len „ZZS“) predložili požiadavku na finančné prostriedky v sume 63 920 000 Sk. Prevádzkovateľ leteckej ZZS AIR-TRANSPORT EUROPE, spol. s r. o, Poprad predložil požiadavku pre päť stredísk         v sume 58 900 000 Sk a prevádzkovateľ leteckej ZZS REGIONAL HELI SERVICE s. r.o., Žilina pre jedno stredisko v sume 5 020 000 Sk.

Ministerstvo zdravotníctva Slovenskej republiky predložilo požiadavku na finančné prostriedky pre poskytovateľov leteckej ZZS v sume 24 000 000 Sk pre šesť stredísk leteckej ZZS po 4 000 000 Sk. 
Po spresnení požiadaviek prevádzkovateľov leteckej ZZS a na odporúčanie Ministerstva zdravotníctva Slovenskej republiky MZ SR sa navrhujú prideliť prostriedky        v týchto sumách:
-	5 stredísk leteckej ZZS AIR-TRANSPORT EUROPE, spol. s r. o, Poprad
   (Košice, Poprad, Banská Bystrica, Nitra a Bratislava)
   po 4 000 000 Sk								        20 000 000 Sk,        - 1 stredisko leteckej ZZS REGIONAL HELI SERVICE s.r.o., Žilina	          4 000 000 Sk,
-	SPOLU									        24 000 000 Sk. 

Ministerstvo zdravotníctva Slovenskej republiky

Prvotná požiadavka Ministerstva zdravotníctva Slovenskej republiky na finančné prostriedky bola v sume 126 000 000 Sk, ktoré plánovalo použiť na dátové a komunikačné prepojenie záchrannej zdravotnej služby a koordinačných stredísk integrovaného záchranného systému.
	
Podľa § 17 ods. 2 písm. c) zákona č. 129/2002 Z. z. o integrovanom záchrannom systéme náklady na telekomunikačné prepojenie koordinačných stredísk s operačnými strediskami tiesňového volania sú výdavky integrovaného záchranného systému, ktoré sú financované zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky, čo je zapracované aj v podpísanom memorande medzi Ministerstvom vnútra Slovenskej republiky a Ministerstvom zdravotníctva Slovenskej republiky.

Na základe rokovania medzi Ministerstvom vnútra Slovenskej republiky                       a Ministerstvom zdravotníctva Slovenskej republiky bola zaslaná nová požiadavka na pridelenie finančných prostriedkov v  sume 338 680 000 Sk. V koncepcii rozvoja integrovaného záchranného systému do roku 2010 schválenej uznesením vlády Slovenskej republiky č. 103 z 8. februára 2006 sa počíta s pridelením mimorozpočtových finančných prostriedkov v sume 351 461 000 Sk, ale postupne na roky 2006 (113 000 000 Sk), 2007 (117 010 000 Sk) a 2008 (121 451 000 Sk).

Na záverečnom rokovaní zástupcov uvedených rezortov k rozdeleniu finančných prostriedkov, ktoré sa uskutočnilo 3. mája 2006, bol ujasnený účel použitia finančných prostriedkov požadovaných Ministerstvom zdravotníctva Slovenskej republiky.

Z uplatnených požiadaviek sa v súlade s koncepciou rozvoja integrovaného záchranného systému do roku 2010 schválenej uznesením vlády Slovenskej republiky č. 103   z 8. februára 2006 počíta s realizáciou týchto požiadaviek:

–	spolufinancovanie nákladov spojených s inštaláciou 
	dispečerských pracovísk a terminálov pre koordinačné 
	strediská integrovaného záchranného systému				  68 000 000 Sk,

–	rádiokomunikačný systém, systém hlasovej komunikácie, 
systém objektívnej kontroly, operátorské pulty operačných 
stredísk ZZS, energetický systém, zabezpečovací systém a systém
ochrany dát, prezentačná a dokumentačná technika,
prenosné komunikačné zariadenia a mobilné operačné strediská	170 000 000 Sk,
   t. j. spolu								            238 000 000 Sk.

Ministerstvo zdravotníctva Slovenskej republiky dostalo v roku 2005 finančné prostriedky v sume 125 000 000 Sk na budovanie dátového a komunikačného prepojenia ZZS s koordinačnými strediskami IZS. Dátové a komunikačné prepojenie operačných stredísk ZZS a koordinačných stredísk IZS podľa § 17 ods. 2 zákona č. 129/2002 Z. z. o integrovanom záchrannom systéme v znení neskorších predpisov ako aj „Memoranda o budovaní koordinačných stredísk IZS a operačných stredísk ZZS na krajských úradoch“ zabezpečuje Ministerstvo vnútra Slovenskej republiky. Preto sa navrhuje finančné prostriedky, pridelené pre Ministerstvo zdravotníctva Slovenskej republiky  v roku 2005, použiť na realizáciu vyššie uvedených požiadaviek 

Na základe uvedených skutočností sa odporúča Ministerstvu zdravotníctva Slovenskej republiky prideliť v roku 2006  finančné prostriedky v sume 113 000 000 Sk, t. j. v súlade       s „Koncepciou organizácie a rozvoja integrovaného záchranného systému do roku 2010“.

Záver

Sumu  776 008 000 Sk prijatú v roku 2006 podľa  § 30 ods. 2 zákona  č. 95/2002 Z. z. v znení neskorších  predpisov sa navrhuje rozdeliť takto:

1.	Hasičskému a záchrannému zboru  502 008 000 Sk  na obstaranie AHZS s rôznym špecifickým zameraním a technickým vybavením na vyslobodzovanie a záchranu osôb, odtiahnutie havarovaného vozidla na sprejazdnenie komunikácie, na likvidáciu ekologických havárií, ťažkých vyslobodzovacích automobilov vrátane postupného doplňovania a obnovy výbavy už prevádzkovaných AHZS, odborných prehliadok, opráv  a revízií prevádzkovanej záchranárskej techniky a náradia, doplnenie protipožiarnej výbavy, ekologickej výbavy a spojovacích prostriedkov. 

2.	Ministerstvu vnútra Slovenskej republiky - Úradu civilnej ochrany 137 000 000 Sk na obstaranie a inštaláciu technologického vybavenia koordinačných stredísk integrovaného záchranného systému a na úhradu nákladov spojených s inštaláciou dispečerských pracovísk a terminálov pre koordinačné strediská integrovaného záchranného systému, Hasičský a záchranný zbor a Policajný zbor

3.	Ministerstvu zdravotníctva Slovenskej republiky 113 000 000 Sk ako doplatok k sume 125 000 000 Sk pridelenej v roku 2005 na obstaranie rádiokomunikačného systému, systému hlasovej komunikácie, systému objektívnej kontroly, operátorské pulty operačných stredísk ZZS, energetického systému, zabezpečovacieho systému a systému ochrany dát, prezentačnej a dokumentačnej techniky, prenosných komunikačných zariadení, mobilných operačných stredísk a spolufinancovanie nákladov spojených            s inštaláciou dispečerských pracovísk a terminálov pre koordinačné strediská integrovaného záchranného systému.

4.	Poskytovateľom záchrannej zdravotnej služby - leteckej ZZS 24 000 000 Sk na   leteckú záchrannú zdravotnú službu pre šesť stredísk leteckej ZZS:

-	5 stredísk leteckej ZZS AIR-TRANSPORT EUROPE, spol. s  r. o, Poprad
   (Košice, Poprad, Banská Bystrica, Nitra a Bratislava) 
   po 4 000 000 Sk								        20 000 000 Sk,
-	1 stredisko leteckej ZZS REGIONAL HELI SERVICE s. r. o., Žilina         4 000 000 Sk.